b'\n_START_ARTICLE_\nRaapale\n_START_PARAGRAPH_\nRaapale (engl. drabble) on tasan sadan sanan pituinen novelli, joka on lyhyydest\xc3\xa4\xc3\xa4n huolimatta selke\xc3\xa4 kokonaisuus, jossa on alku ja loppu. Varsinaisen tekstin lis\xc3\xa4ksi kirjoittaja saa k\xc3\xa4ytt\xc3\xa4\xc3\xa4 korkeintaan viitt\xc3\xa4toista sanaa otsikkoon ja mahdollisiin v\xc3\xa4liotsikoihin. Raapale keksittiin 1980-luvulla englantilaisten scifi-harrastajien keskuudessa, josta sen toi vuosikymmenen lopulla Suomeen Aikakone-lehti (nro 2/1989). Suomenkielisen sanan raapale keksi kirjailija Johanna Sinisalo, joka itsekin kirjoitti raapaleita._NEWLINE_Suomen Mensa j\xc3\xa4rjesti vuonna 2006 j\xc3\xa4senilleen raapalekirjoituskilpailun osana 40-vuotisjuhlallisuuksiaan. Kisan satoa julkaistiin Tietotila Oy:n julkaisemassa Raapaleantologiassa._NEWLINE_Vuonna 2013 Kuoriaiskirjat-kustantamo julkaisi Shimo Suntilan sadan raapaleen kokoelman Sata kummaa kertomusta.'